贈刊印朱才俊
作者：方回
朝代：宋

paragraphs: 科斗何年變篆字，至秦程邈翻爲隸。
今人但習真草行，誰會六書三耦意。
篆所最難柱與圈，學打一圈費三年。
豈容臆决蔑師授，汩沒形象迷傍偏。
九江法帖鐘鼎刻，兵火以來猶可得。
人間亦有說文本，臣翱反切臣鍇釋。
朱生贈我古印章，奎躔壁度森開張。
自言少小嗜此藝，意欲徑上陽冰堂。
細觀刀筆最佳處，頗識傳箋通訓故。
苟焉餬口棲此身，元來亦是知書人。